laion/Wikipedia-Exotic huggingface dataset:
טורפים

טוֹרְפִים (שם מדעי: Carnivora) היא סדרה של בעלי חיים במחלקת היונקים. רוב החיות המשתייכות לסדרת הטורפים ניזונות בעיקר מבשר ציד, אך חלקם הם אוכלי-כל או אף אוכלי-צמחים (אף על פי ששיניהם ומערכת העיכול שלהם מותאמים לאכילת בשר). עם זאת רוב מובהק של היונקים הטורפים הגדולים (אריות, נמרים, זאבים וכו') כלולים בסדרה זו ומכאן שמה. סדרת הטורפים אינה כוללת את כל היונקים הניזונים מטרף. בנוסף לסדרת הטורפים, קיימים גם יונקים אוכלי בשר אחרים, כדוגמת כמה מיני עטלפים, לווייתנים וגם טורפי הכיס. סדרת הטורפים כוללת בתוכה כמה מבעלי החיים המוכרים ביותר לאדם: חתולים, כלבים, דובים וכלבי ים משתייכים כולם לסדרה זו. בעבר השתייכו הטורפים הימיים לסדרה עצמאית, אך כיום הם מחולקים ל-3 משפחות בתת-סדרת דמויי כלב. הגדול בטורפים הוא פיל ים דרומי ששוקל כ-4,000 קילוגרם ודב לבן – היונק הטורף היבשתי הגדול ביותר ששוקל עד 900 קילוגרם אצל זכרים. הטורף הקטן ביותר הוא חמוס השלגים ששוקל לפעמים 40 גרם אצל זכרים. תת-סדרה דמויי כלב (Caniformia) משפחה כלבי דב (Amphicyonidae) – נכחדה משפחה המיקיוניים (Hemicyonidae) – נכחדה משפחה כלביים (Canidae) משפחה סמוריים (Mustelidae) משפחה בואשיים (Mephitidae) משפחה ראקוניים (Procyonidae) משפחה פנדות אדומות (Ailuridae) – בה מין יחיד פנדה אדומה (Ailurus fulgens) משפחה דוביים (Ursidae) על-משפחה טורפים ימיים משפחה אנליארקטיים (Enaliarctidae) – נכחדה משפחה סמנטוריים (Semantoridae) – נכחדה משפחה כלבי ים (Phocidae) משפחה דסמנטופוקיים (Desmatophocidae) – נכחדה משפחה ניבתניים (Odobenidae) – בה מין יחיד ניבתן (Odobenus rosmarus) משפחה אוטריים (Otariidae) תת-סדרה דמויי חתול (Feliformia) משפחה נימרוידיים (Nimravidae) – נכחדה משפחה זבדי דקלים אפריקנים (Nandiniidae) משפחה חתוליים (Felidae) משפחה לינסנגים אסייתיים (Prionodontidae) משפחה ברבורופליים (Barbourofelidae) – נכחדה משפחה גחניים (Viverridae) משפחה לופוקייניים (Lophocyonidae) – נכחדה משפחה צבועיים (Hyaenidae) משפחה פרקרוקוטיים (Percrocutidae) – נכחדה משפחה נמייתיים (Herpestidae) משפחה טורפי מדגסקר (Eupleridae) בעבר השתייכו לסדרה גם המיאקויים הנכחדים אך כיום רואים בהם חברים בקבוצה דמויי טורפים, מהם התפתחו הטורפים האמיתיים. יגואר נמייה צהובה צבוע נקוד גחן דקלים אסייתי פוסה לינסנג אסייתי מנומר זבד דקלים אפריקני קויוט חמוס שחור-רגל בואשים מפוספסים חוטמן אדום דוב שחור אמריקאי פנדה אדומה ניבתן אריה ים קליפורני לובודון הסרטנים טורפי יבשה – קבוצה שאינה טקסונומית. קראודונטים טורפים, באתר ITIS (באנגלית) טורפים, באתר NCBI (באנגלית) טורפים, באתר Animal Diversity Web (באנגלית) טורפים, באתר האנציקלופדיה של החיים (באנגלית) טורפים, באתר GBIF (באנגלית) טורפים, באתר אנציקלופדיה בריטניקה (באנגלית) מילון בעלי חיים: נכר (תשל"ב), 1972, באתר האקדמיה ללשון העברית
חוסן (פירושונים)

האם התכוונתם ל... מקומות: חוסן – מושב בצפון ישראל, במועצה אזורית מעלה יוסף חוסאן – כפר פלסטיני ליד בית לחם חוס"ן 342 – מתקן חינוך, ספורט ונופש של חיל האוויר הממוקם בבסיס רמון ארגונים: מרכזי חוסן – מרכזים לפיתוח חוסן קהילתי, ולטיפול נפשי בעיתות חירום ולאחריהן חוסן לישראל – מפלגה פוליטית בראשות הרמטכ"ל לשעבר בני גנץ כרטיס חוסן – פרויקט הצהרת חיילי צה"ל שמבקשים שלא ישחררו מחבלים בתמורה לשחרורם מהשבי. עמותת חוסן – עמותה המפנה צעירים להט"בים, בעיקר מרקע דתי, לטיפולי המרה לשינוי הנטייה המינית. מושגים: חוסן (מדעי המחשב) – היכולת של מערכת מחשוב להתמודד עם שגיאות בזמן ריצה, או היכולת של אלגוריתם להמשיך לפעול למרות בעיות בקלט, בחישובים, וכו' חוסן נפשי – יכולת פסיכולוגית חיובית להתמודד עם מצבי דחק ומשבר, ולהסתגל לנסיבות החיים שנגרמו בעקבות מצבים אלו חסון חסן
מאיר חן

מאיר חן (אוחנה) הוא תא"ל במיל' ואיש ניהול ישראלי. כיהן כיו"ר דירקטוריון חברת נתיבי איילון וכמנהל הרשות הארצית לתחבורה ציבורית במשרד התחבורה תחת ישראל כ"ץ, קודם לכן היה קצין המשטרה הצבאית הראשי בצה"ל. אוחנה נולד בצפת. הוא החל את שירותו הצבאי ביחידה מיוחדת של המשטרה הצבאית שפעלה בדרום לבנון ועסקה במניעת הברחות. כסא"ל שימש כמפקד בה"ד 13 (שבתקופתו הועבר למיקומו הקודם בבסיס בית ליד ע"ש רא"ל מוטה גור וכיום מחנה שרון על שם אריאל שרון והמוכר כעיר הבה"דים) וכמפקד המשטרה הצבאית של פיקוד המרכז ומפקד כלא מגידו. כאלוף-משנה שימש כראש מחלקת האג"ם והמקצועות במפקדת קצין חיל המשטרה הצבאית הראשי וכמפקד מצ"ח. בשנת 2009 מונה לקמצ"ר. נגד מינויו הוגשה עתירה לבג"ץ בשל מעורבותו כמפקד מצ"ח בחקירתו של תא"ל משה תמיר. בסופו של דבר הוחלט לא להעמידו לדין והמינוי יצא לפועל. אוחנה סיים את תפקידו ב-2013. לאחר שחרורו מצה"ל מונה בשנת 2014 למנהלה הראשון של הרשות הארצית לתחבורה ציבורית במשרד התחבורה, בתפקיד זה כיהן עד לפרישתו בשנת 2017. לאחר מכן מונה בשנת 2018 לכהן כיו"ר דירקטוריון חברת נתיבי איילון עד לשנת 2021. נכון ל-2022 משמש כסמנכ"ל אסטרטגיה בחברת אלקטריאון וירלס. אוחנה הוא בוגר המכללה לביטחון לאומי. בעל תואר ראשון בכלכלה ובמדעי המדינה, ותואר שני במנהל ציבורי וביטחון לאומי. מדיה וקבצים בנושא מאיר חן בוויקישיתוף אורית פרץ ארי, השוטר הטוב: ראיון עם מפקד החיל הכי לא פופולארי בצהל, באתר nrg‏, 18 בינואר 2012 דניאל שמיל, המועמד המוביל לניהול התחבורה הציבורית: קצין המשטרה הצבאית הראשי לשעבר, באתר TheMarker‏, 2 בנובמבר 2013 שמואל מיטלמן, עתירה לבג"ץ נגד קידומו של מפקד מצ"ח, באתר nrg‏, 8 בספטמבר 2009 אמיר בוחבוט, למרות העתירה: תא"ל אוחנה לא יועמד לדין, באתר nrg‏, 9 בספטמבר 2009 אלקטריאון וירלס בע"מ, אתר הבורסה לניירות ערך בתל אביב
ויולה אורגניסטה

ויולה אורגניסטה (באיטלקית: Viola organista) היה כלי נגינה ניסויי שהומצא על ידי לאונרדו דה וינצ'י. היה זה כלי המקלדת-מיתר בעל קשת הראשון שהומצא ושרישומים שלו שרדו עד לימינו. הרעיון המקורי של לאונרדו, כמתואר ברישומיו מהשנים 1489-1488 בקודקס אטלנטיקוס, היה להשתמש בגלגל אחד או יותר שיסתובבו באופן רציף וכל אחד מהם ימשוך בקשת מעגלית, בדומה לרצועות במנוע הרכב, שתהיה ממוקמת מתחת למיתרים. הקלידים ימשכו את המיתרים לכיוון הקשת שתמשוך במיתר ותשמיע את הצליל המתאים. באחד העיצובים השתמש לאונרדו בשריגים שאפשרו לנגן על אותו המיתר מספר צלילים, מה שאיפשר להפחית את מספר המיתרים, אך בעיצוב אחר לכל צליל היה מיתר משל עצמו. לאונרדו לא בנה את הכלי. הכלי הדומה הראשון שנבנה בפועל היה הגייגנוורק מ-1575 שנבנה על ידי הנס היידן (גר'), ממציא כלי נגינה גרמני. ב-1993 בנה אקיו אובוצ'י כמה כלים על פי השרטוטים של לאונרדו, ואלה אף שימשו בקונצרט שנערך בג'נובה שבאיטליה בשנת 2004. בשנת 2013 בנה הפסנתרן הפולני סלבומיר זובז'יצקי שחזור משלו לכלי וניגן בו לראשונה באקדמיה למוזיקה בקרקוב. Carolyn W. Simons, "Sostenente piano", and Emanuel Winternitz and Laurence Libin, "Leonardo da Vinci," Grove Music Online ed. L. Macy (Accessed April 2, 2005 at www.grovemusic.com), (subscription access) "Sostenente piano", The New Harvard Dictionary of Music, ed. Don Randel. Cambridge, Massachusetts, Harvard University Press, 1986. ISBN 0-674-61525-5 מדיה וקבצים בנושא ויולה אורגניסטה בוויקישיתוף Home - Viola Organista השחזורים של אקיו אובוצ'י כפי שהוצגו בגנואה השחזור של סלבומיר זובז'יצקי בקונצרט באקדמיה למוזיקה בקראקוב באוקטובר 2013. "Akio Obuchi's Workshop" כלי הנגינה שהמציא דה וינצ'י קם לתחייה בעזרת פסנתרן פולני, באתר הארץ, 19 בנובמבר 2013 "Viola organista made by Sławomir Zubrzycki", יוטיוב.
דקסטרוקרדיה

דקסטרוקרדיה (לב ימני) הוא מונח רפואי, המתאר מום לבבי, בו חוד הלב פונה ימינה בתוך חלל בית החזה, במקום שמאלה כמו אצל רוב האוכלוסייה. הדקסטרוקרדיה מתחלקת לשני סוגים: דקסטרוקרדיה עוברית, אשר בה הלב ממוקם ימינה מהרגיל, ובדרך כלל גם קשור לפגמים חמורים של הלב ושל הריאה. סיטוס אינברסוס דקסטרוקרדיה במצב זה הלב נמצא בדיוק במקום שבו הוא נמצא אצל אדם נורמלי, רק בצד ההפוך (מעין תמונת ראי). מום זה מסוכן יותר מן הראשון מכיוון שלא רק הלב נמצא במקום לא נכון אלא כל האיברים הפנימיים ממוקמים בדיוק באותו המקום הנורמלי רק בצד ימין. דקסטרוקרדיה היא מום מולד, ולעיתים ניתנת לזיהוי עוד ברחם האם. מדיה וקבצים בנושא דקסטרוקרדיה בוויקישיתוף ערך זה הוא קצרמר בנושא בריאות. אתם מוזמנים לתרום לוויקיפדיה ולהרחיב אותו.
ארני דאנקן

ארני דאנקן (באנגלית: Arne Duncan; נולד ב-6 בנובמבר 1964) הוא איש חינוך אמריקאי, שכיהן כמזכיר החינוך בממשלו של נשיא ארצות הברית ברק אובמה בין השנים 2009–2016. דאנקן נולד וגדל בשיקגו שבאילינוי למשפחה בעלת שורשים אירופיים. אביו היה פרופסור לפסיכולוגיה ואמו הקימה וניהלה מרכז יום לילדים, שבו שהו בעיקר ילדים אפריקאים אמריקאים. דאנקן בילה חלק ניכר מימי נעוריו במרכז היום כשהוא מסייע לילדים ומשחק עמם. דאנקן למד באוניברסיטת שיקגו, ולאחר מכן באוניברסיטת הרווארד, שם הוענק לו תואר ראשון בסוציולוגיה ב-1987. במהלך לימודיו שיחק כדורסל והיה קפטן משותף של נבחרת הכדורסל במוסד. בשנים 1987–1991 שיחק כשחקן מקצועי, בעיקר באוסטרליה. חברו מילדות של דאנקן, בנקאי ההשקעות ג'ון רוג'רס, מינה אותו ב-1991 למנהל תוכנית לתמיכה בילדים הלומדים באחד מבתי הספר הציבוריים החלשים ביותר בשיקגו. הוא שימש בתפקיד זה עד 1999. כאשר נסגר אותו בית ספר הביאו דאנקן ורוג'רס לפתיחתו מחדש במתכונת חצי עצמאית. ב-1999 מונה דאנקן לסגן ראש מטה מערכת בתי הספר הציבוריים של שיקגו, וב-2001 הוא קודם להיות מנהל מערכת זו. הוא שימש בתפקיד עד 2008. על תפקודו שם נשמעו הערכות חיוביות אך גם הערכות שאינן כאלה. לאחר בחירתו לנשיא ב-2008 בחר ברק אובמה, איש שיקגו, בדאנקן לתפקיד מזכיר החינוך בממשלו. הסנאט של ארצות הברית אישר את מינויו בחודש ינואר 2009. באוקטובר 2015 הודיע דאנקן כי יסיים את תפקידו בתום אותה שנה. ב-2012 הצהיר דאנקן כי הוא תומך בנישואים חד-מיניים. לדאנקן ואשתו, אותה הכיר באוסטרליה, שני ילדים. בעת כהונתו כמזכיר החינוך התגוררה המשפחה בארלינגטון שבווירג'יניה וילדיו למדו בבתי ספר ציבוריים שם. מדיה וקבצים בנושא ארני דאנקן בוויקישיתוף ארני דאנקן, ברשת החברתית פייסבוק ארני דאנקן, ברשת החברתית אקס (טוויטר) ארני דאנקן, ברשת החברתית LinkedIn ארני דאנקן באתר מחלקת החינוך של ארצות הברית ריכוז ידיעות על ארני דאנקן באתר הניו יורק טיימס שירת בפועל מ-1 בינואר עד 14 במרץ 2016, התאריך בו הושבע רשמית לתפקיד.
הספרייה הלאומית המרכזית של רומא

הספרייה הלאומית המרכזית של רומא (באיטלקית: Biblioteca Nazionale Centrale di Roma, תעתיק: ביבליוטקה נציונלה צ'נטרלה די רומא) היא אחת מתוך שלושת הספריות לאומיות של איטליה, ביחד עם הספריות הלאומיות בפירנצה ונאפולי. הספרייה הוקמה ברומא בתאריך 14 במרץ 1876, ועברה אל בניין חדש בשנת 1975 במלאת 100 שנה להקמתה. משימתה של הספרייה היא לאסוף, לתעד, ולשמר את כל הפרסומים באיטליה, כולל פרסומים בשפה האיטלקית במדינות אחרות או אלה הקשורות אל איטליה ולהפוך אותם לזמינות לציבור. אוספי הספרייה כוללים כיום למעלה מ-7 מיליון כותרי דפוס, 2000 אינקונבלות, 8,000 כתבי יד, 10,000 ציורים, 20,000 מפות, ו-1,342,154 חוברות. בספריה ממוקם המכון המרכזי לקטלוג אחיד (ICCU). מדיה וקבצים בנושא הספרייה הלאומית המרכזית של רומא בוויקישיתוף אתר האינטרנט הרשמי של הספרייה הלאומית המרכזית של רומא (באיטלקית) הספרייה הלאומית המרכזית של רומא, ברשת החברתית אינסטגרם
At Home

At Home (בתרגום חופשי: בבית) הוא האלבום השישי של אבישי כהן, שיצא באפריל 2005 בהוצאת רזדאז רקורדז בארצות הברית. At Home כולל 11 יצירות אינסטרומנטליות שהולחנו על ידי כהן. הסגנון, כמו באלבומיו הקודמים של כהן, הוא היתוך של ג'אז עם סוגות נוספות. ניתן לזהות ב-At Home רכיבים ממוזיקה מזרח-תיכונית, מערב-אפריקאית, פאנק ועוד. בדומה ללחנים של כהן בדרך כלל במהלך קריירת הסולו שלו, גם כאן משקל עיקרי בהלחנה מושם על מורכבויות הקצב, וכולל שימוש באמצעים כמו משקלים מורכבים ופוליריתמיקה. בבסיס ההרכב המבצע באלבום עומדת שלישיית ג'אז (ה"טְרִיוֹ") בהרכב בס-פסנתר-תופים, המלווה לעיתים בנגנים נוספים, בעיקר בכלי נשיפה. זהו האלבום הראשון של כהן שמציג את הרכב הטריו בהובלתו, Avishai Cohen Trio, והוא מסמל את תחילת המעבר ברפרטואר של כהן מההתבססות על הרכב שישייה כמו ברב אלבומיו הקודמים להרכב מצומצם יותר של שלישייה. מעבר דומה עשה כהן במסגרת נגינתו בהרכבים בהובלת צ'יק קוריאה: ב-1996 ניגן כהן לצד קוריאה בהרכב השישייה Origin, כאשר ב-2001 צמצם קוריאה את ההרכב לשלישייה שנקראה The Chick Corea New Trio, שבה לצד קוריאה על פסנתר, ניגן כהן על קונטרבס עם המתופף ג'ף בלרד שמתארח באלבום (ברצועה Gershon Beat, היחידה שבה לא מנגן הטריו). השלישייה בבסיס האלבום כוללת את כהן בתפקיד הבסיסט (בעיקר על קונטרבס ולפעמים על גיטרת בס), את מארק ג'וליאנה שהשתתף גם באלבומו הקודם Lyla בתפקיד המתופף (תופים וכלי הקשה), ואת הקלידן סאם בארש בהופעת בכורה באלבום של כהן, בתפקיד הפסנתרן (כולל נגינה על כלי מקלדת נוספים, כמו אורגן האמונד ומלודיקה). לשלישייה מצטרף בחלק מהרצועות הרכב מוזיקלי רחב יותר (ה"אנסמבל"), הכולל בין היתר את יוסבני טרי ודיאגו אורקולה שהיו חלק מההרכב The International Vamp Band בהובלתו של כהן, שאיתו הוקלטו שני אלבומיו הקודמים של כהן, Lyla ו-Unity. שלישיית הג'אז: אבישי כהן – קונטרבס, גיטרת בס מארק ג'וליאנה (Mark Guiliana) – תופים, כלי הקשה סאם בארש (Sam Barsh) – פסנתר, פסנתר חשמלי (Fender Rhodes), אורגן האמונד, מלודיקה אנסמבל: ג'ף בלרד (Jeff Ballard) – תופים, כלי הקשה יוסבני טרי (Yosvany Terry) – סקסופון, צֵ'קֵרֶה דיאגו אורקולה (Diego Urcola) – פלוגלהורן אן דראמונד (Anne Drummond) – חליל צד תומר צור – כלי הקשה דף האלבום באתר הרשמי של אבישי כהן (באנגלית) ביקורת באתר All About Jazz (מאת פול אולסון) (באנגלית) ביקורת באתר All About Jazz (מאת טרל קנט הולמס) (באנגלית) ביקורת באתר JazzTimes (באנגלית) ביקורת באתר The Guardian (באנגלית) ריאיון עם אבישי כהן לאחר צאת האלבום (באנגלית) בעברית: ביקורת באתר קול הקמפוס בן שלו, בבית של כהן, באתר הארץ, 9 במאי 2005 ביקורת באתר מוזיקה נטו ביקורת קצרה באתר יוסמיוזיק(הקישור אינו פעיל) ביקורת באתר מאאג ריאיון עם אבישי כהן לאחר צאת האלבום (מאת טל גורדון) ארז ארליכמן, אבישי כהן מגיע הביתה, באתר ynet, 1 ביוני 2005 ערך זה הוא קצרמר בנושא אלבומים. אתם מוזמנים לתרום לוויקיפדיה ולהרחיב אותו.
הספרייה הלאומית של יוון

הספרייה הלאומית של יוון ממוקמת באתונה, בירת יוון. הספרייה נוסדה בשנת 1832, על יסוד רעיון לייסד ספרייה לאומית, שעלה כבר בשנת 1824 במאמר בעיתון "גריק כרוניקלס", שקידם את רעיונות תנועת ההפילהלניזם לעצמאות יוון. הספרייה שוכנת בתוך בניין שתוכנן בסגנון נאו-קלאסי על ידי האדריכל הדני תאופיל הנסן, והיא חלק ממכלול של שלושה מבנים נאו-קלאסיים: האקדמיה הלאומית היוונית למדעים ואוניברסיטת אתונה. באוספי הספרייה ישנם כיום 4,500 כתבי יד, אוסף תסריטים ועתיקות. בשנת 2012 החלה הקמת מרכז סטאברוס ניארקוס (אנ'), שאמור להכיל גם את הספרייה הלאומית. המרכז נחנך ב-2016. מדיה וקבצים בנושא הספרייה הלאומית של יוון בוויקישיתוף אתר האינטרנט הרשמי של הספרייה הלאומית של יוון (ביוונית) הספרייה הלאומית של יוון, ברשת החברתית אקס (טוויטר) הספרייה הלאומית של יוון, ברשת החברתית אינסטגרם הספרייה הלאומית של יוון, סרטונים בערוץ היוטיוב אמנון גופר‏, שלושת הגדולים: טיול לשלושה אתרים שאסור להחמיץ באתונה, באתר וואלה, 7 ביוני 2018 ערך זה הוא קצרמר בנושא ספריות ובנושא יוון. אתם מוזמנים לתרום לוויקיפדיה ולהרחיב אותו.
Debconf

debconf היא תוכנה לביצוע שינויים בהגדרות מערכת, במערכות הפעלה דמויות יוניקס. פותחה במקור להפצת הלינוקס דביאן, והיא משולבת באופן הדוק עם מערכת ניהול החבילות של דביאן, dpkg. debconf נכתבה במקור על ידי ג'וי האס, ופותחה בהמשך על ידו יחד עם קולין ווטסון, גרסתה היציבה האחרונה היא 1.5.49, והיא מופצת תחת רישיון רישיון BSD התכנון של debconf מאפשר למשתמש לקבוע את ההגדרות באופן מודולרי, וכן קיימות גרסאות נפרדות לתוכנה Dialog, ל-GNU Readline, לשימוש באמצעות עורך טקסט, ל-GNOME, ל-KDE וכן ממשק תכנות יישומים לפייתון, ועוד. הכתיבה המקורית של debconf הייתה בשפת Perl. במהלך הפיתוח של תוכנת ההתקנה של דביאן, נכתבה התכנה שוב בשפת C והיא נקראה בהתאם cdebconf. התכנה החדשה כיום בשימוש רק בהתקנה, אך היא עתידה להחליף את התכנה המקורית בשלמות בהמשך. שני התכנות משתמשות באותו פרוטוקול תקשורת בין הקצה של debconf, לבין קוד הלקוח. מדובר בפרוטוקול פשוט, הדומה לפרוטוקולי רשת שונים. בעת שחבילה מותקנת, debconf מאפשרת למשתמש לבחור באפשרויות הקובעות הגדרות במערכת, ונוגעות לצורכי החבילה המותקנת. לאחר התקנת התכנה ניתן לשנות בחזרה את ההגדרות שנקבעו לחבילה, על ידי התוכנה dpkg-reconfigure או על ידי תוכנה אחרת כמו מנהל החבילות של Synaptic. בפועל debconf אינה מבצעת עצמאית שינויים במערכת, אלא שואלת את המשתמש באשר לביצוע שינויים, בהתאם לקבצים בעלי התבנית "filename." שאת מיקומם וסדר הפעלתם הוא מקבל מסקריפטים שכתב מפתח התכנה המותקנת. בדרך-כלל "config." הוא הקובץ האחראי ל"שאלת" המשתמש באשר לאפשרויות הבחירה, והקובץ "postinst." אחראי להחיל את השינויים על החבילה המותקנת, בתגובה לבחירות המשתמש. דבר זה יכול לפעמים להשתנות, בשל דרישות טכניות שונות. תשובות המשתמשים מאוחסנות כזיכרון מטמון במסד הנתונים של debconf. אתר האינטרנט הרשמי של Debconf האתר של מתחזקי התכנה דף הסברים הסברים על התכנה למפתחים Configuration management יצאה ב-26 בדצמבר 2012 הרישיון המדויק הוא BSD-2-clause The GNOME Journal: Simplified Package Management in Ubuntu Hoary נקראת Debian-Installer "confmodule" קבצים ששמם מתחיל בנקודה כגון "config.",‏"postins." וכדומה
אלמה מושונוב

אלמה מושונוב (מופיעה גם בשם הבמה אלמה שדה ובגרמנית Alma Sadé, נולדה ב-24 בדצמבר 1981) היא זמרת אופרה ישראלית המתגוררת בגרמניה. נולדה וגדלה בתל אביב, בתם של השחקנים מוני מושונוב וסנדרה שדה. בשנת 1992 השתתפה כילדה בסרט "כבלים", שבו שיחק אביה שהיה שותף לכתיבת התסריט (בסרט השתתף גם אחיה מיכאל מושונוב), כמו כן באותה השנה היא השתתפה גם בקלטת לילדים "בובה מתי" בכיכובו של מתי כספי. למדה במגמת תיאטרון בתלמה ילין. בשנת 2006 סיימה את לימודי האופרה בבית הספר "מאנס" בניו יורק. לאחר מכן המשיכה להתגורר ולפעול בניו יורק יחד עם בן זוגה הפסנתרן עומר קליין, ובמקביל פעלה גם בישראל. בשנת 2006 הופיעה בתפקיד זמרת בסרט "מחילות" ("Forgiveness") של הבמאי אודי אלוני. הופיעה בפסטיבל הבינלאומי למוזיקה על שם "פליציה בלומנטל" בתל אביב. כמו כן השתתפה במשך שלוש שנים בסדנת האופרה בתל אביב, שם ביצעה תפקידים שונים בהצגות אופרה ידועות ובהן "לה טרוויאטה" ו"חליל הקסם". בשנת 2007 הופיעה בישראל יחד עם דודה גבי שדה במופע "שוברט+" של המלחין והבמאי אלכס כגן. בשנת 2008 נישאה לעומר קליין. בשנת 2009 קיבלה משרה קבועה בבית האופרה בדיסלדורף והשניים עברו להתגורר בגרמניה. בשנת 2009 הופיעה יחד עם אמה כפרזנטורית של רונית רפאל, תחת הסלוגן "כי דברים יפים עוברים בירושה". בשנת 2010 הפתיעה את אביה בהשתתפותה בתוכנית "עושים כבוד" שנערכה לכבודו ושרה את השיר "אני השר" של שלמה אבן גבירול. מושונוב מופיעה בהצגות ומופעי אופרה ברחבי אירופה. בעצת אמרגנה היא נקראת בשם "אלמה שדה", בשל הקשר שלה לזמר האופרה גבי שדה, אחיה של אמה סנדרה. בתחילת העשור השני של המאה ה-21 התגרשה מעומר קליין. מאז שנת 2013 היא בזוגיות עם הויולן עמיחי גרוס, ולשניים בן ובת. אלמה מושונוב, במיזם "אישים" לתיעוד היצירה הישראלית אלמה מושונוב, במסד הנתונים הקולנועיים IMDb (באנגלית) אלמה מושונוב, באתר ספר הקולנוע הישראלי עידו סולומון, ענייני פנים, באתר מאקו, 15 ביולי 20221; במקור, מתוך "אולפן שישי" יואב בירנברג, "אני אספתי ביצים בלול במושב, והיא גדלה על ברכי כל אגדות התיאטרון", באתר "ידיעות אחרונות", 15 ביולי 2017
עומר קליין

עומר קליין (נולד ב-15 במאי 1982) הוא פסנתרן ג'אז ישראלי המתגורר בגרמניה. נולד וגדל בנתניה. בגיל שבע החל לנגן בפסנתר. למד ג'אז בבית הספר לאמנויות תלמה ילין. בשנת 2005, בעקבות הופעתו בפסטיבל הג'אז באילת, קיבל מלגת לימודים ל"ניו אינגלנד קונסרבטוריון" בבוסטון. כעבור שנה עזב את לימודיו ועבר להתגורר בניו יורק עם בת זוגו אלמה מושונוב. הוא הופיע בהרכב של נגן הקונטרבס הישראלי עומר אביטל המתגורר בניו יורק וכן עם נגנים נוספים ובהם בן סטריט, ג'ייסון לינדנר ודוני מקאסלין. בשנת 2007 הוציא קליין יחד עם הבאסיסט חגי כהן מילוא אלבום משותף בשם "Duet". בשנת 2008 נישא לאלמה מושונוב. באותה שנה הוציא את אלבומו "Introducing Omer Klein", הכולל 10 יצירות מקוריות שלו. קטע הפתיחה נושא את השם "אבוטבול", כשמו המקורי של עומר אביטל, שהיה המנטור הראשון שלו בניו יורק. בשנת 2009 הוציא את אלבומו "Heart Beats", כשמו של קטע הפתיחה באלבום. בשנת 2009, לאחר שלוש שנות מגורים בניו יורק, עבר עם אשתו לדיסלדורף שבגרמניה. במקביל לפעילותו המוזיקלית בגרמניה ובאירופה הוא מרבה להופיע בישראל. קליין כתב את המוזיקה להצגה "עץ לימון", בבימויה של דדי ברון, שהועלתה במרץ 2011 בתיאטרון של דיסלדורף. בינואר 2012 הופיע בפסטיבל ג'אז חורף באילת והעלה מופע עם רונה קינן. בפברואר הוא עמד בראש פסטיבל ג'אז בתל אביב והעלה מופע מחווה לחלוצי המוזיקה המזרחית בהשתתפות יהודה קיסר. כמו כן הופיע באותה שנה בסדרת הג'אז של המשכן לאמנויות הבמה בתל אביב. באוגוסט 2011 הלחין את השיר "אמי" לזמר אריק איינשטיין, למילותיו של המשורר אברהם חלפי. השיר יצא ב-2014, במסגרת ההוצאה המחודשת של האלבום "משירי אברהם חלפי". קליין כתב את המוזיקה להצגה "פופר" של חנוך לוין בבימויו של חותנו מוני מושונוב, שעלתה בתיאטרון הקאמרי בשנת 2012. בני הזוג התגרשו בתחילת העשור השני של המאה ה-21. בינואר 2014 יצאו שלשה סינגלים מתוך אלבום הילדים "אף על פיל", בשניים מהם שר קליין. השיר "היער בסתיו" הוא דואט עם רונה קינן, ואילו את השיר "הפרפר והזחל" שר קליין לבדו. את שני השירים הלחין שחר ברבש ותרגם מיידיש בני מר. ב-2015 יצא אלבומו "Fearless Friday". Duet‏ (עם חגי כהן מילוא, 2007) Introducing Omer Klein‏ (2008) Heart Beats‏ (2009) Rockets on the Balcony‏ (2010) To The Unknown‏ (2013) Fearless Friday‏ (2015) Sleepwalkers‏ (2017) Radio Mediteran‏ (2019) Personal Belongings‏ (2021) מדיה וקבצים בנושא עומר קליין בוויקישיתוף עומר קליין, ברשת החברתית פייסבוק עומר קליין, ברשת החברתית אקס (טוויטר) עומר קליין, באתר AllMusic (באנגלית) עומר קליין, באתר MusicBrainz (באנגלית) עומר קליין, באתר Discogs (באנגלית) עומר קליין, באתר Songkick (באנגלית) בן שלו, הג'זיסט עומר קליין מגיע לתיאטרון, באתר הארץ, 19 באוגוסט 2012 ארבעה יוצרים חוגגים אלבום חדש לעומר קליין, באתר nrg‏, 9 בנובמבר 2015 יואב בירנברג, "אני אספתי ביצים בלול במושב, והיא גדלה על ברכי כל אגדות התיאטרון", באתר "ידיעות אחרונות", 15 ביולי 2017 אף על פיל: רונה קינן ועומר קליין לילדים, באתר ynet, 23 בינואר 2014
דורית שדה

דורית שדה (נולדה ב-4 ביולי 1953) היא מעצבת אופנה ישראלית. בעברה הייתה זמרת, יוצאת להקת הנח"ל, בשם נעוריה דורית פן. נולדה בתל אביב בשם דורית פנדריך. בנערותה למדה בגימנסיה הרצליה והייתה סולנית של להקת עיריית תל אביב והופיעה עמה במסע הופעות בעולם. שירתה בלהקת הנח"ל תחת השם דורית פן. השתתפה בתוכניתה ה-23 של להקת הנח"ל, "פלנח"ניק", שכללה את שיר הרעות, שבו הייתה אחת הסולניות. לאחר שחרורה השתתפה בדואט עם שלמה ארצי בשיר "ארץ גלויה", שנכלל באלבום האוסף שלו "אומרים ישנה ארץ" שיצא בשנת 1973. ארצי גם כתב לה את השיר "שיר עם", שזכה להצלחה במצעדי הפזמונים. באמצע שנות ה-70 נוצר קשר בינה לגבי שדה, שחיפש זמרת לצורך הקמת צמד. הרעיון לא יצא אל הפועל, אך בשנת 1977 נישאו השניים. לאחר שגבי שדה קיבל מלגה ללימודי אופרה עברו השניים להתגורר בלונדון. בתקופה זו נחשפה לתחום עיצוב האופנה ועם שובם לישראל החלה שדה לעצב אופנה ולשווקה. כעבור זמן החלה שדה לפתוח חנויות שנושאות את שמה. כיום לשדה 3 חנויות שנושאות את שמה בקניון רמת אביב, ברחוב דיזנגוף ובמתחם התחנה תל אביב. בשנת 2005 העסיקה את בתה הזמרת מיקה שדה כפרזנטורית של המותג "דורית שדה" שבבעלותה. בשנת 2009 היא שיתפה בהצגת קולקציית שלה את הדוגמנית הוותיקה עדיה מאירצ'ק. בקיץ 2012 שבה והעסיקה את בתה יחד עם גיסתה, השחקנית סנדרה שדה, כפרזנטוריות של קולקציית הקיץ שלה. בשנת 2017 עיצבה את בגדיה של גיסתה סנדרה שדה בתפקיד נעמי שמר במחזמר "סימני דרך" בתיאטרון הבימה. דורית וגבי שדה מתגוררים בתל אביב והם הורים לזמרת מיקה שדה ולאורי, הלומד מוזיקה בלונדון, אחייניתה היא הזמרת יעל פנדריך שהתחרתה ביחד עם בתה בתוכנית "כוכב נולד". דורית שדה, באתר MusicBrainz (באנגלית) דורית שדה, באתר MOOMA (בארכיון האינטרנט) טלי הרדאבל, כאן גרים בכיף: הצצה לבית של דורית שדה, באתר בניין ודיור
מעגל ריסים

מעגל ריסים הוא מכשיר מכני המופעל ידנית לעיגול הריסים העיניים למטרות קוסמטיות. מעגל הריסים עשוי בדרך כלל ממתכת, ולעיתים קרובות יש רפידות גומי במקום שבו המתכת יוצרת מגע עם הריסים. הפטנט הראשון הידוע של מעגל ריסים הוגש על ידי צ'ארלס סטיקל ויליאם מקדונל מרוצ'סטר, ניו יורק. ויליאם ג'וסף בלדו (1889- 28 בספטמבר 1995) היה הממציא האמריקאי הראשון של מעגל הריסים. ויליאם והחברה שלו Kurlash company רשומים על פטנטים בקנדה, ארצות הברית ובריטניה למעגל הריסים והוסיפו לו מספר שיפורים. מסקרה מדיה וקבצים בנושא מעגל ריסים בוויקישיתוף
אגם מניארה

אגם מניארה (בסוואהילי: Ziwa la Manyara) הוא אגם בטנזניה. האגם נמצא בשבר הסורי אפריקני, והוא שריד לאגמים הרבים ששכנו בחלקו המזרחי של השבר הסורי אפריקני. מקור שמו של האגם בא מהמילה "אמניארה" (emanyara) במסאית, שפירושה שמו של צמח האופורביה שגדל בסביבת השמורה. האגם משתרע על שטח של 231 קילומטרים מרובעים, ומקור מימיו בעיקר בנחל סימבה בצפונו, ובנחל מקיוני במזרחו. האגם הוא חלק מ"שמורת טבע אגם מניארה", ששטחה 329 קילומטרים מרובעים, ואשר נמצאת במחוז מניארה בצפון טנזניה. בשמורה חיים מעל 500 מינים של בעלי חיים, מתוכם כ-400 מיני ציפורים. בעלי חיים מוכרים הנמצאים בשמורה הם בבונים, זברות, פילים וחזירי בר. ב-1981 הכריזה עליו אונסק"ו כשמורה ביוספרית. מדיה וקבצים בנושא אגם מניארה בוויקישיתוף פארק לאומי אגם מניארה, באתר Tanzania Parks (באנגלית) אגם מניארה, באתר התיירות של טנזניה (באנגלית) אגם מניארה, באתר אנציקלופדיה בריטניקה (באנגלית) ערך זה הוא קצרמר בנושא גאוגרפיה של טנזניה ובנושא ימות ואגמים. אתם מוזמנים לתרום לוויקיפדיה ולהרחיב אותו.